ไทยพบผู้ติดเชื้อ “โควิด” 17 ราย กลับจากตปท. ดันยอดป่วยสะสม 3,101 คน ไร้เสียชีวิต!
"โฆษก ศบค." เผยไทยพบผู้ติดเชื้อ "โควิด" 17 ราย กลับจากตปท. ดันยอดป่วยสะสม 3,101 คน ไร้เสียชีวิต! 
"โฆษก ศบค." เผยไทยพบผู้ติดเชื้อ "โควิด" 17 ราย กลับจากตปท. ดันยอดป่วยสะสม 3,101 คน ไร้เสียชีวิต!
4 มิ.ย. 2563

นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์แพร่ระบาดของโรคโควิด-19 ประจำวันที่ 4 มิ.ย.63 เมื่อเวลา 11.30 น.ที่ผ่านมา ที่ทำเนียบรัฐบาล
โดยระบุว่า พบผู้ติดเชื้อโควิด-19 เพิ่ม 17 ราย เป็นผู้ที่เดินทางกลับจากต่างประเทศ และเข้าพัก State Quarantine รวมผู้ป่วยยืนยันสะสม 3,101 ราย รักษาหายแล้ว 2,968 ราย ยังรักษาอยู่ 75 ราย ไม่มีผู้เสียชีวิต ยอดผู้เสียชีวิต คงที่ 58 ราย
สำหรับผู้ป่วยยืนยันรายใหม่ ทั้ง 17 ราย แบ่งเป็น ผู้ป่วยที่เดินทางกลับจากคูเวต 13 ราย เป็นชายไทย 12 ราย อายุระหว่าง 31-56 ปี และหญิงไทย 1 ราย อายุ 44 ปี เข้าพัก State Quarantine ที่กรุงเทพฯ 5 ราย จ.สมุทรปราการ 8 ราย ทุกรายตรวจพบเชื้อในการตรวจครั้งที่ 2 เมื่อวันที่ 2 มิ.ย. โดย 1 ราย มีอาการไอ หายใจขัด ที่เหลือไม่มีอาการ
ผู้ป่วยที่เดินทางกลับจากประเทศกาตาร์ 2 ราย เป็นชายไทย อายุ 24 ปี และหญิงไทย อายุ 29 ปี เข้าพัก State Quarantine ที่ จ.สมุทรปราการ โดยผู้ป่วยหญิง เริ่มมีอาการไอ มีเสมหะ ขณะที่ผู้ป่วยชาย ไม่มีอาการ ทั้ง 2 ราย ตรวจพบเชื้อในครั้งที่ 2 เมื่อวันที่ 2 มิ.ย.
และผู้ป่วยที่เดินทางกลับจากประเทศซาอุดิอาระเบีย 2 ราย เป็นชายไทย อายุ 28 และ 29 ปี กลับถึงประเทศไทย ผ่านทางด่านปะดังเบซาร์ เมื่อวันที่ 21 และ 25 พ.ค. เข้าพัก State Quarantine ที่ จ.สงขลา ทั้ง 2 ราย ตรวจพบเชื้อในครั้งที่ 2 เมื่อวันที่ 1 มิ.ย. โดยไม่มีอาการ